Diari Oficial de la Generalitat Valenciana


Sumari del DOGV 4039, del 10-07-2001 (2001/6124)

Notificació de la resolució del director general de Salut Pública de data 29 de desembre de 2000. Expedient número 2.051/2000.
------------------------------------------------------------------------------------------------------------------------------

### Dades del document

Número de DOGV
:   4039

Data del DOGV
:   10-07-2001

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2001/6124


Organisme emissor
:   Conselleria de Sanitat

Tipus de document
:   Anunci

Notificació de la resolució del director general de Salut Pública de data 29 de desembre de 2000. Expedient número 2.051/2000. [2001/S6124]
  
No ha sigut possible notificar de manera personal i directa a la persona interessada la resolució del director general per a la Salut Pública de 29 de desembre de 2000, dictada en l'expedient número 2.051/2000. Es publica ara en el Diari Oficial de la Generalitat Valenciana en compliment del que disposa l'article 59.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
València, 8 de juny de 2001.- El director general per a la Salut Pública: Manuel Escolano Puig.
  
«Vist l'expedient sancionador número 2.051/2000, instruït per la Direcció Territorial de Sanitat de Castelló a la mercantil González Colom, SL, i el recurs d'alçada presentat contra la resolució d'aqueixa direcció territorial de 26 de maig de 2000, resulten els fets següents.
  
Fets
  
Primer
  
L'expedient s'inicià com a conseqüència de la inspecció practicada el dia 6 d'abril de 2000 pels inspectors de la Direcció Territorial de Sanitat de Castelló a l'establiment dedicat a l'activitat de menjador col·lectiu «Cafeteria La Deliciosa», titularitat de la mercantil González Colom, SL, que té en explotació a l'avinguda Francisco Tàrrega, núm. 34, de la localitat de Vila-real, en la qual es comprova, segons consta en l'acta número 7.999-F, que:
  
1. Persisteix la presència d'insectes (panderoles) en l'establiment. No es presenta un certificat de desinsectació. Persisteix el deficient estat d'higiene de l'establiment i s'hi observen restes orgàniques acumulades, papers, etc.
  
2. Hi ha promiscuïtat en les cambres frigorífiques.
  
3. Els estris de treball (espremedor, etc.) presenten brutedat.
  
4. No presenta el carnet de manipulador d'aliments la senyora Isabel Guinot.
  
Segon
  
Una vegada tramitat l'expedient es dicta una resolució de data 26 de maig de 2000, notificada el 31 de maig de 2000, en la qual s'estimen infringits els articles 35.a.1 de la Llei 14/1986, General de Sanitat, l'article 2.1.1 del Reial Decret 1.945/1983, de 22 de juny, pel qual es regulen les infraccions i sancions en matèria de defensa del consumidor i de la producció agroalimentària, en relació amb el que s'estableix en:
  
1. Per al fet primer: l'article 6.1 del Reial Decret 2.817/1983, de 13 d'octubre, pel qual s'aprova la Reglamentació Tècnica Sanitària de Menjadors Col·lectius.
  
2. Per al fet segon: l'article 16.4 del mateix Reial Decret 2.817/1983.
  
3. Per al fet tercer: l'article 6.3 del mateix Reial Decret 2.817/1983.
  
4. Per al fet quart: l'article 3.1 del Reial Decret 2.505/1983, de 4 d'agost, de Reglament de Manipuladors.
  
I, en conseqüència, imposa a la mercantil González Colom, SL, les sancions pecuniàries de: vint mil (20.000) pessetes, 120,20 euros, pel fet primer; deu mil (10.000) pessetes, 60,10 euros, pel fet segon; cinc mil (5.000) pessetes, 30,05 euros, pel fet tercer; i deu mil (10.000) pessetes, 60,10 euros, pel fet quart, tot això d'acord amb l'article 36 de la Llei 14/1986, de 25 d'abril, General de Sanitat, i l'article 9 del Decret 44/1992, de 16 de març, del Govern Valencià.
  
Tercer
  
Contra aquesta resolució la mercantil expedientada interposa un recurs d'alçada en qual se sol·licita el sobreseïment de l'expedient, basant-se en les al·legacions següents:
  
1. S'al·lega que la treballadora Isabel Guinot no té carnet de manipulador, cosa que s'ha reiterat ser incerta. S'aporta en aquest acte un certificat emés per l'administració competent que acredita que la treballadora disposa del carnet de manipulador preceptiu des de novembre de 1998, amb una vigència de dos anys i, per tant, en vigor en el moment en què s'efectuà la inspecció. Se sol·licita la retirada de la sanció.
  
2. Manifesta que persisteix l'existència d'insectes, cosa que es contradiu amb el certificat d'haver-se fet el tractament de desinsectació dos dies abans de la inspecció.
  
El tractament efectuat evidencia el compliment de la normativa i, per tant, no hi ha motius per a mantenir la sanció imposada.
  
3. De la resta de motius exposats en l'expedient sancionador, hem de mantenir l'oposició a acceptar-los i això per mantenir un servei de neteja de l'establiment que impedeix l'acumulació de brutedat més enllà de la pròpia del moment.
  
Neguem l'existència de promiscuïtat en les cambres frigorífiques ja que s'hi usen plates que són retirades i netejades a diari.
  
A pesar que l'informe de l'inspector és suficient per a mantenir la veracitat del que s'ha exposat en l'acta d'inspecció, hem de manifestar la nostra discrepància, a més de trobar-nos impedits de formular-hi una prova contrària ja que és impossible tornar la moment de la inspecció, cosa que converteix en impossible desvirtuar el que ja s'ha manifestat.
  
Davant d'aquests fets són de consideració els fonaments de dret següents.
  
Fonaments de dret
  
Primer
  
La competència d'aquesta direcció general té el seu suport legal en l'article 12 en relació amb l'article 16 del Decret 87/1999, de 30 de juliol, pel qual s'aprova el Reglament Orgànic i Funcional de la Conselleria de Sanitat i l'article 9 del Decret 44/1992, de 16 de març, del Govern Valencià, de competència sancionadora en infraccions sanitàries, en concordança amb l'article 114 de la Llei de Règim Jurídic de les Administracions Públiques i del Procediment Administratiu Comú.
  
Segon
  
L'article 137.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que estableix l'article 4 del Decret 44/92, de 16 de març, del Govern Valencià, pel qual es determina el procediment, les sancions i la competència sancionadora, en relació amb les infraccions sanitàries i d'higiene alimentària, estableix que els fets constatats pels funcionaris públics en acta d'inspecció formalitzada en compliment de les seues funcions de vigilància i control tindran valor provatori i es presumiran com a certs.
  
Així doncs, vistes les al·legacions formulades per la mercantil interessada, cal indicar que:
  
1. Quant a la falta de carnet de manipulador d'aliments, la justificació que el té ha sigut acreditada en el recurs interposat mitjançant un certificat emés per l'Ajuntament de Vila-real i, per tant, la sanció imposada per aquest fet ha de deixar-se sense efecte. Independentment de la seua acreditació, és necessari advertir, basant-se en les manifestacions de la interessada, que tot treballador ha d'estar en possessió del carnet de manipulador, el qual ha de ser mostrat quan siga requerit per la inspecció.
  
2. En relació a les al·legacions referents al deficient estat d'higiene de l'establiment i que persisteix la presència d'insectes, formulades per la mercantil interessada, no són d'estimar perquè la normativa aplicable disposa clarament que tots els locals han de mantenir-se en estat de neteja, cosa que no compleix l'establiment, sinó més bé tot el contrari i, per tant, ha de mantenir-se el que constata l'acta d'inspecció; i en relació a la presència d'insectes, l'aportació del certificat de desinsectació i desratització no és una prova infal·lible per a acreditar la inexistència d'insectes ja que, tal com estableix l'article 6.1 del Reial Decret 2.817/1983, aquests processos han de fer-se amb la periodicitat necessària. La realització el dia anterior a la visita d'inspecció indica que ha resultat ineficaç. Així doncs, la sanció imposada ha de mantenir-se.
  
3. Quant als fets descrits en el punt segon i tercer, la interessada no aporta cap prova que desvirtue el que constata en l'acta d'inspecció i, per tant, s'ha de mantenir la sanció imposada.
  
Vistos els preceptes legals citats i altres generals d'aplicació pertinent, resolc estimar en part el recurs d'alçada presentat per la mercantil González Colom, SL, contra la resolució de la Direcció Territorial de Sanitat de Castelló, i en conseqüència les sancions imposades queden en la mateixa quantia que les expressades en la resolució que es recorre, a excepció de la imposada pel fet quart, per import de deu mil (10.000) pessetes, la qual queda sense efecte pels motius expressats en el fonament de dret segon, punt primer. Així doncs, la sanció queda en un total de trenta-cinc mil (35.000) pessetes, 210,35 euros.
  
La present resolució exhaureix la via administrativa i s'hi pot interposar recurs contenciós administratiu en el termini de dos mesos, comptadors des de l'endemà del dia de la notificació i, a elecció del demandant, davant el jutjat contenciós administratiu del seu domicili o del domicili o seu de l'òrgan que dicta aquest acte d'acord amb els articles 8, 14.1 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.